
Mondjam vagy üzenjem? A Facebook jelenség elemzése fiatal felnőttek körében

Dolgozatomban a Facebook közösségi oldal fiatal felnőttekre gyakorolt hatását elemzem. A Facebook napjainkban meghatározó szerepet tölt be a fiatalok életében, jelen van szinte az ébredéstől a lefekvésig. Statisztikák alapján a Facebook jelenleg a legnépszerűbb közösségi oldal a világon. Több mint 1 milliárd felhasználóval rendelkezik, és ez a szám naponta átlagosan 100 ezer regisztrálással bővül.
Célom volt, hogy minél többet megtudjak a fiatal felnőttek és a Facebook jelenségének kapcsolatáról. Úgy gondolom, érdemes foglalkozni egy olyan jelenséggel, ami meghatározza a fiatalok mindennapi életét.
Kutatásom címével: „Mondjam vagy üzenjem?” is azt kívántam tükrözni, hogy a mai fiatalok kommunikációs színtere a Facebook irányába eltolódott. Mindezt jól mutatja, hogy például a megkérdezett hallgatók 93 százaléka szinte mindennap chatel, 99 százaléka pedig személyes üzenetek küld és fogad.
Dolgozatomban többek között arra kerestem a választ, hogy mennyire vált a fiatalok életének részévé a Facebook, mire használják a közösségi oldalt leginkább, illetve mennyire ismerik a Facebook esetleges hátulütőit. További kérdések között szerepelt, mit tartanak a leghasznosabbnak, illetve mi a legzavaróbb számukra az oldalon. Arra is kerestem a választ, hogy mennyire tudatos felhasználói az oldalnak, továbbá hogyan hat az oldal a személyes kapcsolataikra. Ezenkívül kíváncsi voltam a Facebook kultúraközvetítő szerepének létezésére, és annak megjelenési módjára.
Empirikus kutatásomat kérdőívekkel, interjúkkal és megfigyelésekkel végeztem. A kérdőívet összesen 253 fiatal töltötte ki, az adatokat SPSS adatbázis segítségével elemeztem. A célcsoport az egri Eszterházy Károly Főiskola és a veszprémi Pannon Egyetem hallgatói voltak.
Megítélésem szerint a kutatás további folytatása esetén mélyebb összefüggések is feltárhatók, a kutatás térbeli dimenziójának kiterjesztésével.




